Врз основа на член 36 став 1 точка 10 од Законот за локалната самоуправа Советот на Општина Прилеп на седницата одржана на 23.08.2023 година, донесе:

**ПРАВИЛНИК**

**за доделување стипендии на студенти од Општина Прилеп**

 Член 1

Со овој Правилник се утврдуваат условите, критериумите, постапката за доделување на стипендии за најдобри студенти и за социјално ранливи категории на студенти од Општина Прилеп.

 Стипендиите ќе се доделуваат на студенти кои ќе се запишат на Економски факултет Прилеп во тековната академска година во прв уписен рок како редовни студенти.

 Член 2

 Општина Прилеп за студентите на Економски факултет Прилеп во тековната академска година во прв уписен рок ќе обезбеди стипендии, согласно Буџетот на Оптшина Прилеп.

 Стипендиите се однесуваат на партиципацијата за студирање за една академска година.

 Член 3

 Одобрените стипендии ќе бидат доделени на најдобрите студенти што ќе освојат најмногу бодови или студентите од социјално ранливите категории, согласно критериумите утврдени со овој Правилник.

 Член 4

Право на стипендирање имаат студентите кои што ги исполнуваат следните услови:

1. Да се жители на Општина Прилеп;
2. Да се државјани на Република Северна Македонија;
3. Да се запишале како редовни студенти на прв циклус студии на Економски факултет Прилеп во прв уписен рок.

Член 5

Корисници на стипендии за најдобри студенти се студентите кои вкупно ќе освојат најмногу бодови по основните критериуми:

**Постигнат успех во средното образование (апликантот ќе треба до Комисијата да ги достави сведителставата од сите четири години и дипломата за матура);**

* По овој основ може да се добијат најмногу 50 бода

**Доставени сертификати и дипломи од натпревари на државно ниво;**

* По овој основ може да се добијат најмногу 50 бода

Член 6

За oсвоените бодови според утврдените критериуми Комисијата изготвува посебна ранг-листа за оваа категорија на студенти, која ја доставува на Градоначалникот на разгледување и одлучување.

 При утврдување на ранг-листата според добиените бодови, при ист број на бодови овие кандидати ќе бидат рангирани според дополнителни критериуми и тоа:

 -освоени награди на меѓународни натпревари;

 -добиени сертификати за признавање на странски јазици на повисоко ниво;

 -добиени сертификати за познавање на работа со компјутери;

* По секој од овие основи може да се добијат најмногу по 10 бода.

Член 7

Корисници на стипеднии за социјално ранливи категории се студентите кои вкупно ќе освојат најмногу бодови по основните критериуми:

**Постигнат успех во средното образование (апликантот ќе треба до Комисијата да ги достави сведителставата од сите четири години и дипломата за матура);**

* По овој основ може да се добијат најмногу 30 бода

 **Материјалните можности на студентот и неговото семејство;**

* По овој основ може да се добијат најмногу 70 бода

Член 8

За материјалните можности кандидатот доставува:

1. Изјава на кандидатот под полна материјална и кривична одговорност за бројот на членови во семејството;
2. Потврди за материјални можности и тоа:
* за вработените членови на семејството да се достави потврда за остварена плата за последниот месец, сметано до денот на поднесувањето на пријавата, или доколку до овој месец не е исплатена плата, да се достави потврда за последно исплатената плата за оваа година (за родителите/старателите да се достави плата заверена од работодавецот);
* за пензионираните членови на семејството да се достави документ за висината на последно исплатената пензија;
* за разведените родители да се достави доказ за разводот, односно ако апликантот користи алиментација од родителот, истата да се прикаже како месечен приход;
* за корисниците на социјалната помош да се достави последното решение за корисник на гарантиран минимален приход;
* за неработените членови на семејството на апликантот да се достават потврди од АВРСМ дека се невработени или примаат месечен надоместок по друг основ;
* за браќа/сестри на кандидатот кои се ученици/студенти се доставува потврда од училиштето, односно факултетот или друга институција;
* за родителите/старателите на кандидатот и другите членови на неговото потесно семејство се доставува Уверение од Управата за јавни приходи за остварени приходи по разни основи од претходната година: приходи од самостојна дејност, приходи од вршење на земјоделска дејност, приходи од имот и имотни права, приходи од капитал;

За oсвоените бодови според утврдените критериуми од овој член Комисијата изготвува посебна ранг-листа за оваа категорија на студенти, која ја доставува на Градоначалникот на разгледување и одлучување.

 При утврдување на ранг-листата според добиените бодови, при ист број на бодови предност има кандидатот со пониски материјални примања.

 Член 9

 Износот на стипендиите е неповратен, освен во случај кога студентот ќе го прекине студирањето по своја вина, при што ќе ги врати доделените средства до моментот на прекин на студирањето.

 Давателот на стипендијата нема да го раскине договорот за исплата на стипендијата, корисникот на стипендијата нема обврска да ги враќа претходно добиените средства во случај ако корисникот на стипендијата поради здравствени причини и потреба од лекување не запишал следен семестар и приложи соодветна медицинска документација.

 Член 10

Стипендиите ќе се доделат врз основа на претходно распишан Јавен повик.

Јавниот повик ќе биде распишан од Општина Прилеп.

Јавниот повик ќе биде објавен на огласната табла на Општина Прилеп, на веб-страната на Општина Прилеп и на локалните електронски медиуми во Општина Прилеп.

Јавниот повик ќе трае 5 (пет) денови, не сметајќи го денот на неговото објавување.

 Член 11

Заинтересираните кандидати за добивање стипендија треба да ги достават следните документи до Општина Прилеп:

1. Пријава од студентот;
2. Потврда од високо-образовната институција за редовно запишана студиска година;
3. Нотарски заверена изјава од апликантот дека доставените документи се вистинити и дека податоците одговараат на прикажаната состојба;
4. Изјава за давање согласност за обработка и користење на личните податоци за апликантот и на членовите на неговото потесно семејство;
5. Изјава за семејната состојба на студентот;
6. Фотокопија од личната карта на студентот.

Член 12

 Пријавите на апликантите со потребната документација треба да се достават до архивата на Општина Прилеп или да се достават по пошта до: ЕЛС Општина Прилеп ул.,,Прилепски Бранители” бр.1 Прилеп со назнака: ,,За јавниот повик за доделување стипендии на студенти од Општина Прилеп”

 Член 13

Доставените пријави согласно јавниот повик ги разгледува Комисијата за опшествени дејности и заштита на правата на децата на Советот на Општина Прилеп.

Комисијата некомплетните и ненавремни пријави не ги разгледува.

Комисијата од пристигнатите пријави утврдува ранг-листа и му ја доставува на Градоначалникот на разгледување и одлучување.

 Член 14

Градоначалникот на Општина Прилеп врз основа на доставената ранг-листа од Комисијата донесува Одлука за доделување на стипендии на студенти на Економски факултет Прилеп, жители на Општина Прилеп за една академска година.

 За одлуката на Градоначалникот за доделените стипендии сите кандидати кои имаат поднесено пријава по јавниот повик ќе бидат писмено известени.

Против Одлуката на Градоначалникот на Општина Прилеп, кандидатите кои не добиле стипендија може да поднесат приговор до Комисијата во рок од 5 (пет) работни дена од денот на приемот на Одлуката. Надлежната Комисија ќе го разгледа приговорот за засегнатиот кандидат и ќе донесе Решение со коешто го прифаќа или одбива поднесениот приговор.

Решението на оваа Комисија е конечно.

Одлуката за доделување на стипендии која ја донесува Градоначалникот на Општина Прилеп ќе се објави и на веб-страната на Општина Прилеп.

 Член 15

Градоначалникот на Општина Прилеп ќе склучи посебен Договор со избраниот кандидат за користење стипендија, во кој подетелано ќе се уредат начинот и условите на користење на стипендијата.

 Член 16

Во посебни случаи, овој Договор може да биде раскинат по вина на студентот доколку се утврди дека:

1. Студентот дал лажни податоци во нотарски заверената изјава при поднедсувањето на пријавата за користење стипендија;
2. Доколку со своето недолично поведение ги повредува законските и моралните принципи на образовната и опшествената средина;
3. Доколку не ја запише во редовен термин наредната студиска година;
4. Доколку го прекинал студирањето

Во случај на раскинување на Договорот, студентот е должен во целост да ги врати исплатените средства во Буџетот на Општина Прилеп.

Член 17

Овој Правилник влегува во сила осмиот ден од дентот на објавување во ,,Службен гласник на Општина Прилеп”.

 Бр. 09-2844/5 ПРЕТСЕДАТЕЛ

 23.08.2023 година на Совет на Општина Прилеп

 Прилеп Дејан Проданоски